b"\n_START_ARTICLE_\nCasa Jeroni Francesc Granell\n_START_SECTION_\nDescripci\xc3\xb3\n_START_PARAGRAPH_\nUbicada al districte de l'Eixample, la Casa Jeroni Francesc Granell \xc3\xa9s un edifici entre mitgeres que es troba a l'illa de cases delimitada pels carrers de Girona, de Mallorca, de Bail\xc3\xa8n i de Val\xc3\xa8ncia. Disposa d'una \xc3\xbanica fa\xc3\xa7ana exterior afrontada al carrer de Girona, des d'on es produeix l'acc\xc3\xa9s principal, i una fa\xc3\xa7ana interior afrontada al pati de l'illa._NEWLINE_De planta rectangular, l'estructura en al\xc3\xa7at d'aquesta casa de ve\xc3\xafns compr\xc3\xa8n planta baixa amb semisoterrani i entres\xc3\xb2l, cinc pisos i terrat transitable. L'acc\xc3\xa9s principal d\xc3\xb3na pas a una llarga zona de vest\xc3\xadbul que d\xc3\xb3na pas a l'escala de ve\xc3\xafns i al pati posterior de l'edifici._NEWLINE_La fa\xc3\xa7ana estructura les seves obertures en quatre eixos verticals de ritme regular, formant una composici\xc3\xb3 axial al voltant d'un cos central format per dos eixos de finestres aparellades i dos cossos laterals formats per una l\xc3\xadnia de balcons simples. La planta baixa, que tamb\xc3\xa9 compr\xc3\xa8n un semisoterrani i l'entres\xc3\xb2l, esta configurada com un basament de pedra de Montju\xc3\xafc. A l'extrem meridional de la fa\xc3\xa7ana s'hi localitza l'acc\xc3\xa9s principal a la finca, tancat per una porta de roure mass\xc3\xads i una sobreporta de vitralls de colors. Les obertures d'aquest basament presenten llurs brancals, ampits i llindes envoltats per una sinuosa motllura._NEWLINE_A partir del primer pis, el cos central de la fa\xc3\xa7ana es presenta revestida amb esgrafiats de color verd i rosa dibuixant complexos i variats motius vegetals a base de fulles de cinc puntes. En cadascun dels pisos, tant els balcons com les finestres aparellades que s'obren al carrer, presenten llurs emmarcaments de pedra formant sinuoses decoracions corbes motllurades a les sobreportes. Els balcons, que nom\xc3\xa9s es localitzen en els dos cossos que flanquegen verticalment la fa\xc3\xa7ana, presenten llosanes rectangulars d'angles arrodonits de pedra i barana de ferro forjat. Cadascuna d'aquestes obertures presenta llurs tancaments originals, consistents en finestres decorades amb vitralls i porticons de llibret de color rosa. El cornisament, consistent en una motllura doble d'obra que cont\xc3\xa9 petits respiradors quadrangulars, destaca per la seva forma corba. Amb tot, aquesta fa\xc3\xa7ana \xc3\xa9s un compendi de diverses solucions ornamentals pr\xc3\xb2pies del modernisme d'inspiraci\xc3\xb3 floral i rocalla._NEWLINE_El vest\xc3\xadbul i el celobert central \xc3\xa9s l'espai que d\xc3\xb3na acc\xc3\xa9s a l'immoble i en distribueix les diverses propietats horitzontals. S'hi accedeix a trav\xc3\xa9s del vest\xc3\xadbul de la porta principal, un espai allargassat de planta rectangular amb els terres de marbre i els arrimadors revestits de marbre daurat i tiges de cer\xc3\xa0mica vidrada verda. Sobre aquests arrimadors apareix una decoraci\xc3\xb3 en esgrafiat a base de sanefes florals en forma d'iris hisp\xc3\xa0nics entrella\xc3\xa7ats. Els sostres del vest\xc3\xadbul destaquen per la seva decoraci\xc3\xb3 en estuc policromat, a base d'estampats florals i rams d'iris hisp\xc3\xa0nics i plomes de pa\xc3\xb3. Al fons d'aquest vest\xc3\xadbul es localitza l'escala que mena a l'entres\xc3\xb2l, on es localitza el celobert que cont\xc3\xa9 l'escala de ve\xc3\xafns i l'ascensor, profusament ornamentat amb esgrafiats.\n_START_SECTION_\nHist\xc3\xb2ria\n_START_PARAGRAPH_\nAquest edifici fou dissenyat per Jeroni Francesc Granell i Manresa l'any 1901 i finalitzat el 1903. L'arquitecte va concebre la seva pr\xc3\xb2pia casa com un immoble plurifamiliar que li permetia extreure uns r\xc3\xa8dits aplicant-hi r\xc3\xa8gims de lloguer. Segons sembla, Granell no fou tan sols propietari i arquitecte de l'edifici, sin\xc3\xb3 tamb\xc3\xa9 constructor i prove\xc3\xafdor dels vitralls que ornen les obertures, a trav\xc3\xa9s de la seva empresa Rigalt i Granell."